b'\n_START_ARTICLE_\nDet hermetiske broderskap av Luxor\n_START_PARAGRAPH_\nDet hermetiske broderskap av Luxor var en initiatorisk, okkult orden, som ble grunnlagt i London i 1884 av Max Theon. Ordenen gjorde seg til kjenne i juli 1884 i den m\xc3\xa5nedlige utgivelsen \xc2\xabThe Seer and Celestial Reformer\xc2\xbb, og senere i The Theosophist gjennom en annonse med tittelen \xc2\xabTil den det m\xc3\xa5tte ang\xc3\xa5\xc2\xbb. Annonsen henvender seg til s\xc3\xb8kende som f\xc3\xb8ler seg \xc2\xabskuffet i deres forventninger om sublim visdom [i det] som blir utdelt av de hinduistiske mahatmaer [dvs. Teosofisk Samfunn]\xc2\xbb, og ber s\xc3\xb8kende kontakte henholdsvis Theosi og Theon._NEWLINE_Ordenen entret arenaen som en erkl\xc3\xa6rt motstander av Teosofisk Samfunns orientalske \xc2\xabfilosofi\xc2\xbb, og definerte seg selv som den vestlige \xc2\xabpraktiske\xc2\xbb motpart._NEWLINE_Ordenen hevdet \xc3\xa5 ha blitt grunnlagt i Luxor i Egypt 4,320 \xc3\xa5r f\xc3\xb8r \xc3\xa5ret 1881. Dette tallet kan tolkes bokstavelig \xe2\x80\x93 men ogs\xc3\xa5 symbolsk, ettersom det inngikk i en l\xc3\xa6re om tids-sykluser. I \xc3\xa5rene 1884\xe2\x80\x931886 ble den ledet av Peter Davidson som \xc2\xabprovinsiell stormester i nord\xc2\xbb, William Alexander Ayton som vikarierende \xc2\xabprovinsiell stormester i s\xc3\xb8r\xc2\xbb, med Thomas Henry Burgoyne som sekret\xc3\xa6r, og Max Theon som \xc2\xabstormester av den ytre sirkel\xc2\xbb._NEWLINE_Andre kjente personer var Pascal Beverly Randolph og Emma Hardinge Britten.\n_START_SECTION_\nMediumisme\n_START_PARAGRAPH_\nDe innviede i ordenens innerste krets manglet klarsynte evner. I stedet benyttet de seg av mediumisme og medier utenfor dens indre sirkel. Dette gjaldt ikke minst Max Theon selv, som i 1885 giftet seg med Miriam Lin Woodroff, femme de Max Th\xc3\xa9on, og benyttet henne som et medium.\n_START_SECTION_\nBenektelse av reinkarnasjon\n_START_PARAGRAPH_\nOrdenen benektet reinkarnasjons-l\xc3\xa6ren. Den hevdet at mennesker etter d\xc3\xb8den stod overfor kun to valg: Enten kunne de forenes med sin sjel og oppn\xc3\xa5 ud\xc3\xb8delighet i den \xc3\xa5ndelige verden. Alternativet var sjelens oppl\xc3\xb8sning og d\xc3\xb8d, dersom man under sitt jordiske liv ikke hadde lyktes i \xc3\xa5 forene seg med sin egen sjel gjennom innvielse._NEWLINE_Tre unntak fra denne \xc2\xabregelen\xc2\xbb var d\xc3\xb8df\xc3\xb8dte barn eller barn som d\xc3\xb8de tidlig, s\xc3\xa5kalte \xc2\xabidioter\xc2\xbb og \xc2\xabMessias-inkarnasjoner\xc2\xbb._NEWLINE_Th\xc3\xa9on hevdet at det var umulig \xc3\xa5 reinkarnere uten \xc3\xa5 bli enten mentalt tilbakest\xc3\xa5ende eller et geni, men nevner ogs\xc3\xa5 et fjerde unntak hvor foreldrenes sjel delvis inkarnerer i legemene til sine barn, og overtar barnets legeme ved sin egen bortgang. Slike forestillinger ligger til grunn for shamanistisk forfedredyrkelse._NEWLINE_Ordenen benektet kategorisk at sjelen utviklet seg gjennom en serie reinkarnasjoner.\n_START_SECTION_\nPolitiske ambisjoner i USA\n_START_PARAGRAPH_\nInspirert av Platons antologi \xc2\xabStaten\xc2\xbb, \xc3\xb8nsket ordenen \xc3\xa5 erstatte det parlamentariske demokrati og folkevalgte statsledere med \xc3\xa5ndelig opplyste statsledere som var h\xc3\xa5ndplukket fra hemmelige selskaper. _NEWLINE_Denne m\xc3\xa5lsetningen kom til uttrykk i 1885 i en flersiders pamflett i The Occult Magazine, som i februar samme \xc3\xa5r var blitt det nye navnet p\xc3\xa5 \xc2\xabThe Seer and Celestial Reformer\xc2\xbb. Pamfletten gjengir et brev fra Thomas Henry Burgoyne til bladets redakt\xc3\xb8r (Peter Davidson).\n_START_SECTION_\nKonspirasjonsteorier (Rudolf Steiner)\n_START_PARAGRAPH_\nDet har blitt spekulert i om Teosofisk Samfunn ble utsatt for en konspirasjon. I 1915 holdt Rudolf Steiner 10 foredrag i Dornach, Sveits, der han omtalte denne ordenen uten \xc3\xa5 navngi den. Foredragene ble oversatt til norsk i 1995 under tittelen Kampen om mennesket. \xc3\x85ndelige makter og deres skjulte motiver. Samme \xc3\xa5r offentliggjorde Jocelyn Godwin et. al hittil hemmeligholdte dokumenter og brev om ordenen, som b\xc3\xa5de bekrefter, men ogs\xc3\xa5 delvis avkrefter Rudolf Steiners p\xc3\xa5stander.\n_START_SECTION_\nBlavatskys advarsel (1886)\n_START_PARAGRAPH_\nI et brev til J. D. Buck i USA, sent fra W\xc3\xbcrzburg, skrev Helena Petrovna Blavatsky den 16. april 1886: _NEWLINE_\xc2\xabTo ord i all hast. Du har uten tvil h\xc3\xb8rt om det spekulative foretagende til H. B. av L. \xe2\x80\x93 oppkj\xc3\xb8pet av en del land i Amerika, til en sum av \xc2\xa3 20,000. Dersom du eller noen av v\xc3\xa5re teosofer f\xc3\xa5r det i hende, vennligst merk deg at blant navnene i ledelsen finnes presten A. L. Ayton. Han er teosof, eller var, ettersom han br\xc3\xb8t med London-losjen men ikke med oss, og er sv\xc3\xa6rt vennlig overfor meg. Sv\xc3\xa6rt overrasket over \xc3\xa5 se hans navn der, skrev grevinne Wachtmeister, som har oppholdt seg hos meg denne vinteren, til ham og spurte om hva som var meningen bak dette. Jeg legger ved svaret som ble kopiert av grevinnen. Vennligst hold dette hemmelig, men informer alle teosofer og advar dem, uten \xc3\xa5 fortelle at du fikk informasjonen fra meg... Jeg h\xc3\xa5per at dette \xc2\xabH. B. av L.\xc2\xbb ikke blir identifisert med v\xc3\xa5r bevegelse, for det vil v\xc3\xa6re dens [Teosofisk Selskaps] endelige \xc3\xb8deleggelse. Ettersom dets \xc2\xabprimus motor\xc2\xbb likevel \xc2\xabbare er\xc2\xbb en straffed\xc3\xb8mt morder, og en engelskmann, vil han uten tvil aldri bli avsl\xc3\xb8rt. Det er bare jeg, en russer, som kommer til \xc3\xa5 bli gjort til et offer i England. Gj\xc3\xb8r hva du kan, min kj\xc3\xa6re broder, for \xc3\xa5 berge v\xc3\xa5re teosofer fra en slik allianse. ... Han finner ikke noe annet i Kabbalaen hinsides measure and inch. Merkelig oppdagelse. Og han opph\xc3\xb8yer frimureriet gjennom dette. Hans figurer, eller de fleste av dem, er korrekte; men hans feiltagelser er store hva ang\xc3\xa5r andre ting. Alex Aytons adresse er [...]. Han vil aldri tilgi meg hvis han visste at jeg ga deg hans navn eller fortalte deg at han var okkultist. Vennligst hold dette hemmelig.\xc2\xbb\n_START_SECTION_\nOberst Olcott reagerer (1892)\n_START_PARAGRAPH_\nI et sirkul\xc3\xa6re som skulle informere almenheten om dannelsen av Teosofisk Samfunn i 1875, forklarte Oberst Henry Steel Olcott at bevegelsens navn var \xc2\xabBroderskapet av Luxor\xc2\xbb. I 1895 skrev Olcott om dette sirkul\xc3\xa6re: \xc2\xabJeg skrev selv hvert eneste ord i dette sirkul\xc3\xa6re, som bare ble korrekturlest av trykkeriet, og jeg betalte for trykkingen. N\xc3\xa6rmere bestemt, ingen verken dikterte et ord av hva jeg hadde \xc3\xa5 si, interpolerte noen ord eller setninger, eller kontrollerte mine handlinger p\xc3\xa5 noen m\xc3\xa5te... Da sirkul\xc3\xa6ret var i trykken, og jeg hadde korrekturlest det og forandret emnenes rekkef\xc3\xb8lge frem til dets avsluttende paragrafer, spurte jeg H.P.B. (gjennom brev) om hun mente at jeg gjorde best i \xc3\xa5 publisere det anonymt, eller tilf\xc3\xb8ye mitt navn. Hun svarte at det var mestrenes \xc3\xb8nske at det skulle signeres slik: \xc2\xabFor komit\xc3\xa9en av de Syv, Broderskapet av Luxor\xc2\xbb. Og slik ble det signert og publisert. Hun forklarte deretter at v\xc3\xa5rt arbeid, og mye mer av samme art, ble veiledet av en komit\xc3\xa9 av syv adepter som tilh\xc3\xb8rte den Egyptiske gruppe av det universelle, mystiske broderskap. ... Denne tittelen, \xc2\xabbroderskapet av Luxor\xc2\xbb, ble stj\xc3\xa5let av de intrigemakerne som, flere \xc3\xa5r senere, startet den grundling-fellen som er kalt "Det H. B. av L." ....\xc2\xbb'